ཚོགས་ཆེན་གྱི་ཐོག་མར་སྐུ་མགྲོན་གཙོ་བོ་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་དང་དམིགས་བསལ་སྐུ་མགྲོན་ཇོ་ནང་རྒྱལ་ཚབ་རྣམ་གཉིས་བཅས་ཀྱིས་སྐུ་རྟེན་གཙོ་བོའི་དྲུང་དུ་སྣང་གསལ་སྒྲོལ་མེ་ཞལ་འབྱེད་གནང་གྲུབ་མཚམས།འཕགས་ཡུལ་ཇོ་ནང་འགྲོ་ཕན་ལྷན་ཚོགས་ནས་དཔར་སྐྲུན་བྱས་པའི་༧གོང་ས་མཆོག་གི་བཀའ་སློབ་དེབ་ཆུང་ཞིག་དབུ་འབྱེད་གནང་སོང་བ་དང་།དེའི་རྗེས་འཕགས་ཡུལ་འགྲོ་ཕན་ཇོ་ནང་ལྷན་ཚོགས་ཀྱི་ཚོགས་གཙོ་ཚངས་དབྱངས་རྒྱ་མཚོས་ཚོགས་ཆེན་གྱི་དགོས་དམིགས་སྐོར་ལ།ང་ཚོས་ལོ་རེར་ཚོགས་ཆེན་ཐེངས་གཅིག་གཉིས་རེ་ཚོགས་ཀྱི་ཡོད་པ་ལྟར།ད་ཐེངས་ཇོ་ནང་པའི་དམིགས་བསལ་ཚོགས་ཆེན་ཐེངས་དགུ་པ་དེ་ཆགས་ཡོད།ཐེངས་འདིའི་ཚོགས་ཆེན་གྱི་དགོས་དམིགས་གཙོ་བོ་ནི་བཙན་བྱོལ་ནང་གི་ཇོ་ནང་པའི་དགོན་པ་ཁག་དང་ཕྱི་རྒྱལ་ཡུལ་གྲུ་ཁག་གི་ཇོ་ནང་པའི་ཆོས་ཚོགས་ཁག་མཉམ་འབྲེལ་བྱས་ཏེ།ཇོ་ནང་པའི་བསྟན་པ་འཛིན་སྐྱོང་སླར་གསོ་དང་མི་ཉམས་གོང་འཕེལ་ཡོང་ཆེད་དུ་ལས་དོན་བྱེད་ཕྱོགས་སོགས་ཀྱི་ཐོག་བགྲོ་གླེང་བྱ་རྒྱུ་དེ་ཡིན་པ་མ་ཟད།འདས་པའི་ཚོགས་ཆེན་གྱི་གྲོས་ཆོད་གཏན་འབེབས་བྱུང་བ་རྣམས་ང་ཚོས་ལག་བསྟར་བྱས་ཏེ།བོད་མིའི་སྒྲིག་འཛུགས་ཀྱི་དམངས་གཙོའི་ཀ་བ་གསུམ་གཙོས་པའི་འབྲེལ་ཡོད་ཚང་མར་ཞུ་གཏུགས་སྙན་ཞུ་ཕུལ་བ་སོགས་ཀྱི་ལས་ཀ་འགྲོ་དང་འགྲོ་མུས་ཡིན།འོན་ཀྱང་།ད་ལྟ་ཇོ་ནང་པའི་ཆོས་བརྒྱུད་ཀྱི་ཐོབ་ཐང་ལ་དམིགས་བསལ་ཐག་གཅོད་ཅིག་མ་བྱུང་བར་ལྷག་བསྡད་ཡོད་དུས།ཐེངས་འདིའི་ཚོགས་ཆེན་ཐོག་མ་འོངས་པར་ཇོ་ནང་པའི་ཆོས་བརྒྱུད་ཀྱི་ཐོབ་ཐང་རྩོད་ལེན་བྱེད་ཕྱོགས་སྐོར་སོགས་ལའང་བགྲོ་གླེང་བྱ་རྒྱུ་ཡིན།ཞེས་སོགས་བརྗོད་སོང་།